รัฐบาลไทย-ข่าวทำเนียบรัฐบาล-​รมว. “พิพัฒน์” ผลักดันแรงงานนอกระบบเพิ่มรายได้ครัวเรือน ส่งประจำสำนักเลขาธิการนายกรัฐมนตรี ปฏิบัติหน้าที่ฯ ก.แรงงาน ลงเมืองลุง แนะแหล่งทุนดอกเบี้ยต่ำ
วันพฤหัสบดีที่ 18 มกราคม 2567
18/01/2567
​รมว. “พิพัฒน์” ผลักดันแรงงานนอกระบบเพิ่มรายได้ครัวเรือน ส่งประจําสํานักเลขาธิการนายกรัฐมนตรี ปฏิบัติหน้าที่ฯ ก.แรงงาน ลงเมืองลุง แนะแหล่งทุนดอกเบี้ยต่ํา
วันที่ 18 มกราคม 2567 นายพิพัฒน์ รัชกิจประการ รัฐมนตรีว่าการกระทรวงแรงงาน มอบหมายนายภุชงค์ วรศรี ประจําสํานักเลขาธิการนายกรัฐมนตรี ปฏิบัติหน้าที่ประจํากระทรวงแรงงาน ลงพื้นที่จังหวัดพัทลุง ร่วมกับกรมการจัดหางาน เยี่ยมเยียนกลุ่มผู้รับงานไปทําที่บ้าน
โดยนายภุชงค์ฯ เปิดเผยว่า การส่งเสริมการมีงานทําให้กับประชาชนทุกพื้นที่อย่างทั่วถึง เป็นสิ่งที่รัฐมนตรีพิพัฒน์ ให้ความสําคัญอย่างยิ่ง โดยเฉพาะแรงงานนอกระบบที่ต้องการมีรายได้ แต่ขาดทุนทรัพย์ในการลงทุนเพื่อการประกอบอาชีพ จึงเป็นเรื่องที่กระทรวงแรงงานต้องมองให้ครอบคลุมทุกมิติ เพื่อสนับสนุนแรงงานเหล่านี้ ช่วงบ่ายวันนี้ จึงลงพื้นที่โดยเริ่มจากตําบลปันแต อําเภอควนขนุน จังหวัดพัทลุง เข้าพบปะพูดคุยกับนางชนม์นิกา อัมระนันท์ ผู้นํากลุ่มเย็บผ้าบ้านปันแต ที่นําความรู้ความชํานาญด้านการเย็บผ้าจากประสบการณ์ทํางานในกรุงเทพ กลับมาเปิดร้านเย็บผ้าที่บ้าน จนต่อมาได้จดทะเบียนกลุ่มรับงานไปทําที่บ้าน พร้อมสมาชิก 6 คน ผลิตผ้าสําเร็จรูป เย็บเสื้อโหล เสื้อยืด ชุดนักเรียน และผ้าคลุมเก้าอี้ สร้างรายได้ 60,000 - 90,000 บาทต่อเดือน และเดินทางไปยังตําบลเขาเจียก อําเภอเมืองพัทลุง เยี่ยมเยียนนางจิตรา สนมน้อย ผู้นํากลุ่มเย็บผ้าบ้านเขาเจียก ซึ่งเป็นอีกกลุ่มที่รวบรวมสมาชิกที่มีความชํานาญ 6 คน มารับงานเย็บเสื้อโหลและชุดนักเรียน สร้างรายได้ 70,000 บาทต่อเดือน และสุดท้ายเดินทางไปที่ตําบลคูหาสวรรค์ อําเภอเมือง จังหวัดพัทลุง เพื่อพูดคุยกับนายสุรินทร์ โชติมากร ผู้นํากลุ่มรับงานไปทําที่บ้านศรีบาติก ที่ชื่นชอบการเย็บผ้าบาติกจนรวมกลุ่มสมาชิกทั้ง 6 คน ที่มีความชื่นชอบคล้ายกัน เย็บผ้าสร้างรายได้ 90,000 - 100,000 บาทต่อเดือน จากการพูดคุยรับฟังปัญหาและศึกษาขั้นตอนการทํางานของทั้ง 3 กลุ่ม ทําให้ทราบว่าก่อนหน้านี้ทางกลุ่มขาดแคลนเครื่องมือในการประกอบอาชีพจําพวกจักรเย็บผ้า และทุนสํารองในการซื้อวัตถุดิบเมื่อสํานักงานจัดหางานจังหวัดพัทลุงเข้ามาให้คําแนะนําในการกู้ยืมเงินจากกองทุนเพื่อผู้รับงานไปทําที่บ้าน ให้สามารถเข้าถึงแหล่งเงินทุนถูกกฎหมายดอกเบี้ยต่ํา กลุ่มจึงมีสภาพคล่องมีทุนหมุนเวียนเพื่อซื้อเครื่องมือและอุปกรณ์ที่จําเป็น ทําให้ผลิตสินค้าได้มากขึ้น และรายได้ต่อเดือนเพิ่มขึ้นตามไปด้วย โดยทั้ง 3 กลุ่มถือเป็นผู้กู้ที่มีศักยภาพ
ชําระหนี้ตามระยะเวลาที่กําหนดมาโดยตลอด ซึ่งปีนี้ท่านรัฐมนตรีพิพัฒน์ ได้มอบของขวัญปีใหม่ให้แรงงานนอกระบบที่เป็นผู้รับงานไปทําที่บ้าน สามารถกู้ยืมเงินจากกองทุน ในอัตราดอกเบี้ย 0% นาน 24 เดือนด้วย
ด้านนายสมชาย มรกตศรีวรรณ อธิบดีกรมการจัดหางาน กล่าวว่า กรมการจัดหางานดําเนินการสนับสนุนกลุ่มผู้รับงานไปทําที่บ้านและจัดตั้งกองทุนเพื่อผู้รับงานไปทําที่บ้านเพื่อให้ผู้รับงานไปทําที่บ้านกู้ยืมไปซื้อวัตถุดิบหรืออุปกรณ์การผลิต มาตั้งแต่ปี พ.ศ. 2545 และติดตามผลการดําเนินการอย่างใกล้ชิด โดยให้คําแนะนําที่เป็นประโยชน์เกี่ยวกับการเรียนรู้และต่อยอดผลิตภัณฑ์ การบริหารจัดการกลุ่ม การทําบัญชี การทําการตลาด รวมทั้งให้คําแนะนําวิธีการขอกู้ยืมเงินดอกเบี้ยต่ําเพื่อเป็นทุนในการเพิ่มกําลังการผลิต จากกองทุนเพื่อผู้รับงานไปทําที่บ้านด้วย สําหรับผู้ที่ต้องการกู้เงินจากกองทุนฯ ต้องเป็นผู้รับงานไปทําที่บ้านที่จดทะเบียนไว้กับกรมการจัดหางาน ซึ่งเป็นได้ทั้งประเภทบุคคลหรือกลุ่มบุคคล โดยสามารถตรวจสอบคุณสมบัติและยื่นคําขอกู้เงินได้ที่สํานักงานจัดหางานกรุงเทพมหานครพื้นที่ 1-10 หรือสํานักงานจัดหางานจังหวัด ในท้องที่ที่ผู้รับงานไปทําที่บ้านได้จดทะเบียนไว้กับกรมการจัดหางาน สอบถามรายละเอียดเพิ่มเติมที่ สายด่วนกรมการจัดหางาน โทร. 1694 หรือ สายด่วนกระทรวงแรงงาน โทร. 1506 กด 2 กรมการจัดหางาน